اصل جیڑہ بلوچی سیاہگ انت؟ (5)
اگاں کسے ءَ اے نبشتانکے گوستگیں بہر ونتگ انت گڑا آ زانت کہ من تنی وہدی زبان ءُ بلوچی زبان ءِ ہچ وڑیں سیاہگی جیڑہ نہ شون داتگ ءُ نئیکہ آہانی توجیلے چہ وتا نبشتہ کتگ۔
بلکن ءَ کسے اے گپ ءَ دل ءَ بیاریت کہ من ء ہیبتان کجے زبان زانتاں کہ بلوچی سیاہگے جیڑہاں گیشینگے گوہ وارتگ۔ من اے گوہ ءَ بہہ نہ وراں چیا کہ یکے وَ من زبان زانتے نیاں ءُ دومی منی لیکہ ہمیش انت کہ ہرچ جیڑہے کہ شون دیگ بوتگ آ مئے پیریناں (کہ زبان زانتی ءِ زانوگرءِ بدل ءَ نبشتہ کار ءُ بلوچی ءِ دوست داروک بوتگ انت) ساری ءَ شون داتگ انت۔ پدا وتی وس ءُ زانت ءَ ہمے جیڑہانی توجیل ہم دیما آئورتگ انت۔
اگاں کسے ءَ باور نہ کنت گڑا آ بلوچی زبان ءُ سیاہگے باروا نبشتگیں کتاب ءُ نبشتانکاں بہ وانیت۔
مئے بلوچی زبان ءَ حسابی یک ءُ دو زبان زانتاں یلہ دئے کہ آہاں زبان ءِ باروا ماں یونیورسٹی ءَ ونتگ۔ ایندگہ انوگیں ہرچ شاعر، لبزانت یا پروفیسر کہ وتارا زبان زانت گوش انت یا پہ دپ وشی ءُ بٹاک وتارا زبان زانت منین انت آہاں ہم ایوکا ہمے چاریں نبشتانک ونتگ انت۔ اے نبشتانکاں بلوچی زبانے شون داتگیں جیڑہ ءُ آہانی توجیلاں پدا وتی وشیں زبان ءَ دوار نبشتہ کن انت یا دیواناں جن انت۔
آیا مئے زبان ءِ سیاہگ ہمے گپانی گردان کنگ ءَ گیشّ ایت یا مارا انچیں سائنسی قالبے کہ ایشی ءَ را مشین یا equipment ہم گوشت کنے پکار انت کہ آ اے جیڑہاں بہ گیشّین ایت ءُ چہ ہمے مشین ءَ یک توجیلے (یک رہبندے یا یک راہے) در بئیت ءُ مارا منزلے سر بہ کنت۔
ما وتی نبشتانک ءَ بار بار یک توجیل ، یک پسو یا یک مشینے ءِ گپ ءَ ایں کہ آ اے درستیں جیڑہانی یا جستانی گیشواری ءَ بہ کنت۔
ایش منّگی گپے کہ پہ زبان ءَ چوشیں مشین است ؟
اے یکیں جست ءَ کئے گیشّینت کنت؟
اے مشین یا equipment ءَ کئے جوڑ کنت؟
اگاں یکیں جستے پسو در بئیت یا کہ بامردے اے مشین ءَ جوڑ بہ کنت گڑا چریشی ءَ درتکگیں پسو یا رزلٹ ءَ کئے منّیت؟
کئے ایشی ءِ رند گیری ءَ (Follow) کنت؟
گوستگیں ہفتاد سال ءِ دئوران ءَ اے مشین پرچا جوڑ کنگ نہ بوتگ؟
بلکیں اے مشین جوڑ کنگ بوتگ ءُ ما ایشی ءَ را کارمرز(Use) کت نہ کتگ؟
اے رند گیری یا کارمرزی ءِ معنا چے انت؟
بوت کنت مئے اصل جیڑہ پ ءُ ف ، ث ءُ س یا کہ سلیمانی ءُ مکرانی مہ بنت بلکن ءَ ہمے رندگیری (Follow) ءُ کارمرزی (Usage ) بہ بنت؟
بلے ایشاں گوں زبان زانتی علم ءَ چے کار؟ زبانے ءِ سیاہگ ءَ چے کار ؟
(روان انت)